**Jeanne Baret** ou **Jeanne Barret** (pseudónimo **Jean Baré**), nada en La Comelle, Francia, o 27 de xullo de 1740 e finada en Saint-Aulaye, Breuilh, Francia o 5 de agosto de 1807, foi unha botánica francesa, a primeira muller en circunnavegar o mundo, disfrazada de home.

Expedición ao redor do globo
----------------------------

En 1766, Jeanne Baret embarcouse como asistente do botánico Philibert Commerson na primeira circunnavegación francesa do mundo, na que se realizou un catálogo de especies de todo o planeta.

A expedición empregou dous barcos de guerra franceses, ao mando de Louis Antoine de Bougainville, nos que non estaba permitida a presenza de mulleres polo que tivo que se disfrazar de home, durante os tres anos de travesía (1766-1769). Aínda que embarcada de incógnito, finalmente foi descuberta a súa condición de muller en 1768. Foi obrigada a desembarcar na Illa Mauricio xunto a Commerson o cal morrería alí en 1773.

Soa e sen recursos, Jeanne traballou nunha taberna en Port Louis. Coñeceu un oficial naval francés, natural de Perigord, Jean Dubernat, con quen casou o 17 de maio de 1774 na Catedral de S. Luís. A parella regresou a Francia, completando así a volta ao mundo.

Contribucións científicas
-------------------------

A parella de botánicos recolleu máis de 6000 mostras de especies vexetais dos lugares que visitaron: Brasil, o estreito de Magalláns, Tahití, e as illas de Madagascar, e Mauricio. Entre as contribucións de Jeanne Baret atópase a primeira descrición da vide.

Á volta de Illa Mauricio, Jeanne trouxo as mostras botánicas de Commerson, 30 caixas que contiñan algo máis de 5.000 especies, incluíndo 3.000 descritas como novas. Recibiu a súa parte da herdanza de Commerson, e o rei Luís XVI recoñeceu os seus méritos como asistente do botánico, felicitouna polo seu bo comportamento, describíndoa como "muller extraordinaria" e deixándolle unha renda vitalicia.

A pesar das súas contribucións científicas, a historia mantívoa durante séculos apartada de todo o recoñecemento polo seu labor e só era lembrada como amante de Commerson.

Recoñecemento público
---------------------

O recoñecemento do seu papel como primeira muller en circunnavegar o globo e os seus traballos científicos quedaron escurecidos até a publicación do libro *The Discovery of Jeanne Baret: A Story of Science, the High Seas, and the First Woman to Circumnavigate the Globe* (2010), da escritora Glynis Ridley.

Durante a viaxe, Commerson dedicoulle un arbusto da familia Meliaceae, *Baretia bonnafidia*. Con todo, a planta cambiaría máis tarde o seu nome polo de *Turraea heterophylla*, que sería sinónimo de *Turraea floribunda*.

O biólogo Eric Tepe, da Universidade de Utah e a Universidade de Cincinnati, honrou o seu recordo, aplicando o seu nome a unha nova especie vexetal recentemente descuberta, *Solanum baretiae*, da familia Solanaceae, emparentada coa pataca. O seu compañeiro de expedición Philip Commerson xa lle dera nome a máis de 70 especies (como o xénero Commersonia ou numerosas especies co epíteto *commersonii*).

### Outros epónimos

* (Araliaceae) *Polyscias* *baretiana* Bernardi

* (Asteraceae) *Chrysanthemum* *barretii* Costa ex Menezes

* (Crassulaceae) *Sempervivum* *barretii* Menezes

Notas
-----

1. ↑  El reconocimiento científico a la primera mujer que dio la vuelta al mundo. Noticias de la Ciencia y la Tecnología. Consultado o 7 de febreiro de 2012.
2. ↑  No *International Plant Names Index* non aparece listado o xénero **Baretia** ou **Barretia**, e polo tanto ningunha especie con ese nome.
3. ↑  
Eric J. Tepe; Glynis Ridley; Lynn Bohs. "A new species of Solanum named for Jeanne Baret, an overlooked contributor to the history of botany" **8**. doi:10.3897/phytokeys.8.2101. Consultado o 6 de xaneiro de 2012.
4. ↑   Candollea 29(1): 147 1974 (IK)
5. ↑   Brotéria. Sér. Bot. 1927, xxiii. 75; Costa, in Broteria, Ser. Bot. 1927 xxiii. 123 (IK)
6. ↑   Brotéria. Sér. Bot. 1922 xx. 115 (IK)

Véxase tamén
------------

### Outros artigos

* Primeiras viaxes de exploración científica

### Bibliografía

* Fanny Deschamps, *La Bougainvillée*, Albin Michel, París, 1982 ISBN 978-2253039044
* Carole Christinat, *« Une femme globe-trotter avec Bougainville: Jeanne Barret 1740-1807 »*, *Annales de Bourgogne*, t. 67, p. 41-45, Dijon, 1995 ISSN 003-3901 tamén en: *Revue française d'histoire d'outre-mer*, tome 83, p. 83-95, París, 1996 ISSN 0300-9513
* John Dunmore, *Jeanne Baret, First Woman around the World (1766-1768)*, Auckland, Heritage Press, 2002
* Jean-Jacques Antier, *La prisonnière des mers du sud*, Presses de la Cité, París, 2009 ISBN 978-2-258-07985-4
* Glynis Ridley, *The Discovery of Jeanne Baret*, Harper Collins Publishers, 2011 ISBN 9780730493129
* Hubert Verneret, *Le travesti de l'Étoile*, Éditions de l'Armancon, 2011 ISBN 2844791611

* Irene Cívico, Sergio Parra e Núria Aparicio (ilustradora). *Las chicas van donde quieren. 25 aventureras que cambiaron las historia* Editorial Montena, 2019. ISBN: 978-84-1746-064-8

### Ligazóns externas

* Artigo en Le Monde (7 de xaneiro de 2012)

|  |  |
| --- | --- |
| Control de autoridades | 
* Wd: Q437168
* WorldCat
* VIAF: 63516463
* BIBSYS: 11028652
* BNF: 12114594b
* CERL: cnp02050324
* FAST: 1911788
* GND: 1021099562
* ISNI: 0000 0001 2027 1762
* LCCN: nb2002052350
* NLA: 47251137
* SUDOC: 241389585

 |